使交河郡郡在火山脚其地苦熱無雨雪獻封大夫
作者：岑參
朝代：唐

paragraphs: 奉使按胡俗，平明發輪臺。
暮投交河城，火山赤崔巍。
九月尚流汗，炎風吹沙埃。
何事陰陽工，不遣雨雪來。
吾君方憂邊，分閫資大才。
昨者新破胡，安西兵馬回。
鐵關控天涯，萬里何遼哉。
煙塵不敢飛，白草空皚皚。
軍中日無事，醉舞傾金罍。
漢代李將軍，微功合可咍。